b'\n_START_ARTICLE_\nRavenos egzarchatas\n_START_SECTION_\nRaida\n_START_PARAGRAPH_\nValdant Justinianui I Bizantija nukariavo dideles teritorijas i\xc5\xa1 Ostgot\xc5\xb3 karalyst\xc4\x97s ir taip \xe2\x80\x9esusigr\xc4\x85\xc5\xbeino\xe2\x80\x9c Italij\xc4\x85 \xc4\xaf rom\xc4\x97n\xc5\xb3 vald\xc5\xbei\xc4\x85. 540\xc2\xa0m. generolas Belizarijus u\xc5\xbe\xc4\x97m\xc4\x97 Raven\xc4\x85, kuri de facto tapo vald\xc5\xb3 Italijoje sostine. Tuo metu egzarchatas dar nebuvo \xc4\xafkurtas oficialiai, o i\xc5\xa1laikyta Romos provincij\xc5\xb3 sistema._NEWLINE_568\xc2\xa0m. \xc5\xa1ias valdas u\xc5\xbepuol\xc4\x97 langobardai, kurie iki 573\xc2\xa0m. patyr\xc4\x97 \xc5\xbeymi\xc5\xb3 laim\xc4\x97jim\xc5\xb3 prie\xc5\xa1 rom\xc4\x97nus ir sugeb\xc4\x97jo u\xc5\xbekariauti did\xc5\xbei\xc4\x85j\xc4\x85 dal\xc4\xaf Apenin\xc5\xb3 pusiasalio, taip sukurdami Langobard\xc5\xb3 karalyst\xc4\x99. Jie \xc4\xafsitvirtino Pavijoje ir \xc4\xafk\xc5\xabr\xc4\x97 daug smulki\xc5\xb3 hercogys\xc4\x8di\xc5\xb3, vienijam\xc5\xb3 bendro valdovo. Imperatorius Justinas II 576\xc2\xa0m. nes\xc4\x97kmingai band\xc4\x97 atkovoti prarastas pozicijas. Galiausiai Bizantijos kontrol\xc4\x97je likusios valdos buvo reorganizuotos \xc4\xaf egzarchat\xc4\x85. Salos egzarchatui priskiriamos nebuvo: Sicilija buvo administruojama atskirai, o Sardinija ir Korsika\xc2\xa0\xe2\x80\x93 kaip Afrikos egzarchato dalis._NEWLINE_Egzarchat\xc4\x85 sudar\xc4\x97 visame Apenin\xc5\xb3 pusiasalyje pabirusios teritorijos. J\xc5\xb3 pagrindin\xc4\x97 dalis buvo aplink sostin\xc4\x99 Raven\xc4\x85 ir tiesiogiai kontroliavo paj\xc5\xabrio ruo\xc5\xbe\xc4\x85 tarp Po up\xc4\x97s \xc5\xa1iaur\xc4\x97je ir Marekio pietuose. Ravenoje rezidavo egzarchas, pagrindinis Konstantinopolio vietininkas Italijoje._NEWLINE_Visos kitos teritorijos buvo organizuotos kaip eparchijos, ir jas sudar\xc4\x97 vasaliteto principais su Ravena susij\xc4\x99 hercogyst\xc4\x97s (gr. \xce\x94\xce\xbf\xcf\x85\xce\xba\xce\xac\xcf\x84\xce\xbf\xce\xbd), i\xc5\xa1rei\xc5\xa1k\xc4\x99 savo lojalum\xc4\x85 Bizantijai. Svarbiausios i\xc5\xa1 j\xc5\xb3 buvo Venecija, Pentapolis, Perud\xc5\xbea, Roma, Neapolis ir Kalabrija._NEWLINE_Santykiai tarp \xc5\xa1i\xc5\xb3 atskir\xc5\xb3 dali\xc5\xb3 nebuvo harmoningi. Ypa\xc4\x8d sud\xc4\x97tingi jie buvo tarp Ravenos egzarch\xc5\xb3 ir Romoje rezidavusi\xc5\xb3 popie\xc5\xbei\xc5\xb3. Romos aristokratija nesijaut\xc4\x97 laiminga valdoma \xe2\x80\x9esvetim\xc5\xa1ali\xc5\xb3\xe2\x80\x9c egzarch\xc5\xb3, o \xc4\xaftamp\xc4\x85 dar labiau didino religiniai disputai. Galiausiai popie\xc5\xbeiai 727\xc2\xa0m. pasiskelb\xc4\x97 nepriklausomi d\xc4\x97l nesutarimo ikonoklazmo klausimu, ir Roma atsiskyr\xc4\x97 nuo Egzarchato (tai dav\xc4\x97 prad\xc5\xbei\xc4\x85 Popie\xc5\xbeiaus valstybei). \xc4\xae popie\xc5\xbeiaus pus\xc4\x99 per\xc4\x97jo kelios kitos hercogyst\xc4\x97s, pvz., Neapolis._NEWLINE_Be vidini\xc5\xb3 \xc4\xaftamp\xc5\xb3 nuolat egzistavo ir i\xc5\xa1orin\xc4\x97 gr\xc4\x97sm\xc4\x97, mat Langobard\xc5\xb3 karalyst\xc4\x97 nuolat kovojo su Bizantija ir siek\xc4\x97 perimti jos kontroliuojamas dalis. Ypa\xc4\x8d aktuali langobardams buvo Egzarchato kontroliuojama juosta, kuri skyr\xc4\x97 Did\xc5\xbei\xc4\x85j\xc4\x85 (\xc5\xa1iaurin\xc4\x99) ir Ma\xc5\xbe\xc4\x85j\xc4\x85 (pietin\xc4\x99) Langobardijas. VIII a. labgobardams pasisek\xc4\x97 nukariauti Perud\xc5\xbe\xc4\x85, o 751\xc2\xa0m. paimti Raven\xc4\x85. Nu\xc5\xbeud\xc5\xbeius egzarch\xc4\x85 Eutichij\xc5\xb3, egzarchatas buvo panaikintas._NEWLINE_Vienintel\xc4\x97 i\xc5\xa1 egzarchato likusi Bizantijai teritorija buvo Kalabrija, kuri 965\xc2\xa0m. buvo reorganizuota kaip Italijos katepanatas.'